Pokytis, kurio reikia bendruomenei

Pamokos tema: Bendruomenės poreikių tyrimas ir viešosios erdvės gerinimo sprendimų kūrimas.
Klausimas: Kaip padaryti, kad žmonės miesto erdvėje norėtų būti dažniau?
Temos BUP: 
Pilietiškumo pagrindai - B2. Aktyviai ir atsakingai dalyvauja kasdieniame mokyklos gyvenime, sprendžiant klasėje kilusius klausimus, aktualius mokyklos, vietos bendruomenės, visuomenės iššūkius; mokoma(si) kartu su kitais inicijuoti pokyčius ir dalyvauti kasdieniame mokyklos ir vietos bendruomenės gyvenime.
Gyvenimo įgūdžiai - saugus bei sveikas asmuo ir bendruomenė.
Tikslas: Ištirti Šeškinės centro viešosios erdvės naudotojų poreikius, identifikuoti vieną konkrečią problemą ir sukurti argumentuotą viešosios erdvės gerinimo sprendimą.
Uždaviniai: 
1. Išanalizuoti Šeškinės centro aplinką ir stebėti žmonių elgesį viešojoje erdvėje.
2. Surinkti informaciją atliekant interviu su pasirinktos amžiaus grupės atstovais.
3. Apibrėžti vieną aktualią problemą, remiantis surinktais duomenimis.
4. Sukurti konkretų problemos sprendimo pasiūlymą ir jo eskizą.
5. Pristatyti sukurtą idėją bei pagrįsti jos naudą bendruomenei.
Kompetencijos: pažinimo, komunikavimo, kūrybiškumo, pilietiškumo, socialinė.
Priemonės: Užduočių lapai, rašikliai, planšetės arba telefonai fotografavimui ir informacijos fiksavimui, kieti segtuvai užrašams, pieštukai, spalvoti pieštukai arba flomasteriai.
Vertinimas: formuojamasis.
Metodai: Patyriminis mokymas, aplinkos analizė, stebėjimas, interviu ėmimas, problemų sprendimas, grupinis darbas, dizaino mąstymo metodas, diskusija, refleksija.
Vieta: Šeškinės centras, Šeškinės g. 30B, Vilnius, Šeškinės seniūnija.
Klasė: 9 klasė.
Veiklos: Mokiniai stebi aplinką ir žmones, fiksuoja pastebėjimus, analizuoja erdvės stiprybes ir trūkumus. Pasirinkę vieną amžiaus grupę, atlieka trumpus interviu ir renka duomenis apie žmonių poreikius. Remdamiesi tyrimo rezultatais, išskiria vieną aktualią problemą ir kuria konkretų sprendimą. Parengia eskizą, trumpai pristato savo idėją ir argumentuoja jos naudą bendruomenei.
Įtrauktis: SUP mokiniams suteikiama papildoma mokytojo pagalba. Prireikus pateikiami klausimų pavyzdžiai interviu atlikti, leidžiama dirbti poroje arba grupėje su stipresniu mokiniu. Eskizų sudėtingumas ir tyrimo apimtis gali būti diferencijuojami pagal mokinio galimybes.


PAMOKOS PLANAS
ĮVADAS (15 min)
Mokytojas pristato pamokos tikslą ir pagrindinį klausimą – kaip padaryti, kad žmonės šioje erdvėje norėtų būti dažniau? Mokytojas inicijuoja trumpą diskusiją, mokiniai dalinasi mintimis: kuo viešosios erdvės svarbios bendruomenei ir kokie veiksniai lemia jų patrauklumą. Mokytojas apibendrina mokinių mintis.
Mokytojas supažindina su tyrimo eiga. Paaiškina stebėjimo principus, aptaria etišką bendravimą su kalbinamais žmonėmis ir interviu atlikimo taisykles (pagrindinė teorinė medžiaga pateikta pamokos medžiagoje).
Mokiniai suskirstomi į grupes. Kiekviena grupė pasirenka vieną amžiaus grupę, kurios poreikius tyrinės.

MOKYMOSI VEIKLOS (1 val. 30 min)
Mokiniai tyrinėja Šeškinės centro erdvę. Grupės stebi, kaip žmonės naudojasi teritorija, kokiose vietose sustoja, ilsisi, susitinka ar leidžia laiką. Viską fiksuoja užduočių lapuose atsakydami į klausimus.
Mokiniai suplanuoja ir atlieka trumpus interviu su pasirinktos amžiaus grupės atstovais. Užduoda klausimus apie tai, kas šioje vietoje patinka, ko trūksta, ką būtų galima pagerinti. Kiekviena grupė turi surinkti interviu bent iš 10 žmonių.
Surinkę informaciją, mokiniai analizuoja duomenis. Grupėse aptaria pasikartojančias problemas ir pasirenka vieną aktualiausią problemą, kurią spręs.
Mokiniai formuluoja problemos aprašymą, sugalvoja galimus sprendimus ir pasirenka vieną realistiškiausią variantą.
Grupės kuria eskizą. Jame turi būti aiškiai parodytas siūlomas pokytis, jo vieta erdvėje, aprašyta problema ir numatoma nauda žmonėms.
Galiausiai mokiniai pasiruošia trumpam pristatymui. Pristatyme turės pateikti tyrimo rezultatus remiantis stebėjimo ir interviu duomenimis, išsikeltą problemą, siūlomą sprendimą ir argumentus, kodėl šis sprendimas būtų naudingas.

APIBENDRINIMAS IR REFLEKSIJA (30 min)
Grupės pristato savo idėjas. Po kiekvieno pristatymo klasės draugai ir mokytojas užduoda klausimus apie problemos aktualumą, sprendimo realumą ir naudą bendruomenei.
Mokytojas inicijuoja bendrą diskusiją apie tai, kaip gyventojų poreikiai gali padėti kurti geresnes viešąsias erdves ir kodėl svarbu prieš kuriant sprendimus atlikti tyrimą.
Refleksijos klausimai: 
· Ką naujo sužinojau apie šios vietos naudotojus? 
· Kuo mane nustebino gyventojų atsakymai? 
· Kaip mūsų grupės surinkti duomenys padėjo priimti sprendimus?
· Ką kitą kartą atlikčiau geriau vykdydamas(-a) tyrimą?
· Kiek mūsų sukurtas sprendimas iš tiesų atitinka bendruomenės poreikius? Kodėl?
· Kaip tyrimas padėjo sukurti geresnį sprendimą? 
· Kurį šiandien pristatytą sprendimą laikau perspektyviausiu ir kodėl?
